Emil Lie

Emil Carl Jonas Lie (født 29. juli 1897 i Berchtesgaden i Tyskland, død 3. august 1976 i Oslo) var en norsk billedhugger.  

Lie var sønn av forfatteren Bernt Lie. Familien reiste mye og bodde blant annet flere år i Roma, der Emil fikk sin første kunstutdannelse. I Paris studerte han fra 1916 til 1918 ved École des Beaux-Arts. Etter mange år i Frankrike bosatte han seg 1933 i Oslo, men hadde han hadde også lange opphold i USA og tilbake i Paris.

Av hans mest kjente verker er:
 «Bernt», bronsehode 1926, Nasjonalgalleriet
 «Sittende gutt» (Erik), 1932; vant Prix de Viking
 «Stående kvinne» («Ba»), Modum rådhus og Nasjonalgalleriet
 «Ung kvinne», Freiaparken i Oslo
 Rådhusplassen i Oslo; konkurransevinner (med Per Hurum) 1939, ny utforming (basseng med kvinne- og barneskulpturer) i 1950, ferdig 1960 
 Niels Henrik Abel-monument, Oslo katedralskole 1953
 Minnesmerke over britiske falne på Vestre gravlund i Oslo 1960
 «I ungdommen», monument over Morten Wilhelm Wilhelmsen i Tønsberg 1961

Han lagde også gallionsfigurer til flere av Fred. Olsens skip, en gammel tradisjon som ble tatt opp igjen av ham.

Tidlig i karrieren var mange av Lies arbeider abstrakte og kubistiske. De fleste av disse ødela han imidlertid selv senere og bare få er bevart. Han gikk så over til mer klassiske former, og mange av hans viktigste arbeider er naturalistiske aktfigurer.

Lie hadde tallrike verv i kunstnerorganisasjonene. Han var formann i Norsk Billedhuggerforening 1954–57 og satt i direksjonen for Kunstnernes Hus 1936–41 og 1964–65.

 Referanser 

Kategori:Norske billedhuggere
Kategori:Personer fra Berchtesgaden
Kategori:Fødsler i 1897
Kategori:Dødsfall i 1976